**HRVATSKO KATOLIČKO DRUŠTVO PROSVJETNIH DJELATNIKA**

**HKDPD LISTIĆ, kao obično, malo**



God. XXV. 1/ rujan 2019.

ULOMAK IZ OSVRTA HKDPD-a NA HNS-OVU IZJAVU O PROPOVIJEDIMA HRVATSKIH BISKUPA

NA BLAGDAN VELIKE GOSPE

Odgoj i obrazovanje je tema o kojoj je svatko pozvan reći svoje mišljenje pa i biskupi jer se tiče djece, njihovih prava, njihove i naše budućnosti, budućnosti društva i države. A najpozvaniji su roditelji jer im po Ustavu pripada prvenstvo u odgoju i brizi oko odgoja, zdravlja i obrazovanja djece. I u čemu je za HNS problem ako ih biskupi potiču na razmišljanje o njihovoj obvezi i pravu?

Tim više što se uvođenjem računalne tehnologije kako je to Ministarstvo zamislilo, ugrožava tjelesno i mentalno zdravlje učenika, oslabljuju im se obrazovna postignuća, izlaže ih se riziku ranije demencije i veće ovisnosti o ekranima, a nikako nisu zanemarivi štetni utjecaji bežičnih tehnologija zbog njihove radijacije.

Biskupi i roditelji moraju s pravom biti zabrinuti za mentalno i duhovno zdravlje učenika zbog popisa preporučene lektire, na kojem su knjige s pedofilskim, pornografskim, morbidnim sadržajima, jezovitim ugođajima, nastranim likovima i idejama, nečuvenim vulgarnostima, seksualnim izopačenostima, opisima podvođenja i silovanja djece i opisima u kojima dijete seksualno siluje odraslu istospolnu osobu (profesoricu) koja pritom još i uživa, knjige o destruktivnim, izgubljenim junacima s porukama o praznini i besmislu života te nizovima samoubojstva.

A da to nije slučajno tamo, da je to stavljeno kao sjeme koje će isklijati u otrovne plodove u umovima onih kojima su namijenjeni, govore najbolje novi udžbenici iz hrvatskoga jezika. Tako od ove godine u Alfinom udžbeniku imamo interpretaciju romana s pedofilskim scenama između 15-godišnjeg dječaka i 36-godišnje žene (*Žena kojoj sam čitao,* Bernhard Schlink). →

**BOŽJA RIJEČ – RIJEČ ŽIVOTA**

*Isus reče: "Ne zgrćite sebi blago na zemlji gdje ga moljac i rđa nagrizaju i gdje ga kradljivci potkapaju i kradu. Zgrćite sebi blago na nebu gdje ga ni moljac ni rđa ne nagrizaju i gdje kradljivci ne potkapaju niti kradu. Doista, gdje ti je blago, ondje će ti biti i srce. Oko je tijelu svjetiljka. Ako ti je, dakle, oko bistro, sve će tijelo tvoje biti svijetlo. Ako ti je, pak, oko nevaljalo sve će tijelo tvoje biti tamno. Ako je, dakle, svjetlost koja je u tebi - tamna - kolika će istom tama biti?"*

Mt 6,19-23

→ Da bi se osiguralo da se lekcija dobro zapamti, učenicima se stavlja u zadatak pogledati i film snimljen po tom romanu i usporediti ga s njim. Ako se uzme u obzir da je u istom udžbeniku od Biblije, kao temelja naše civilizacije i kulture, time i umjetnosti, obrađena samo priča o Samsonu i Dalili, jasno je kakav se svjetonazor i kakav svijet želi nametnuti mladima.

U udžbeniku Školske knjige književnost je iskorištena za promicanje feminizma. Tako neće učenici samo gledati „sluškinje“ na Markovu trgu nego će čitati *Sluškinjinu priču* te „saznati“ da nije *vjerojatno da bi se mlade žene mogle naći u položaju posve obespravljene Lucije* (Stipančić)*, ali se zbog demografske politike, pritiska crkve ili ekonomskih okolnosti ta prava mogu promijeniti ili uskratiti* (Slavenka Drakulić). Pri tome će kršćanski svjetonazor i Biblija biti na udaru i podsvjesno će učenici dobiti poruku o opasnosti koju oni nose na način da ih se izokrene i dovede u vezu s licemjernim i zlim pripadnicima sekte koja je osvojila jednu američku državu u fikciji autorice *Sluškinjine priče*, u kojoj gospodar „oplođuje“ sluškinju dok je njegova neplodna žena pridržava nakon zajedničkih biblijskih čitanja.

Prema izjavi HNS-a „zadaća je javnog školskog sustava da bude neutralan i uravnotežen te da djeci osigura dotok informacija ili sadržaja utemeljenih na suvremenim znanstvenim i obrazovnim standardima“.

Jedino se u ovome slažemo s njima i pozivamo ih da tome prilagode novi kurikul hrvatskoga jezika, nove udžbenike i popis preporučene lektire, tj. da ih učine neutralnima i uravnoteženima. Pozivamo također roditelje da se uključe u odgoj svoje djece ne prepuštajući svoje pravo i obvezu HNS-u.

(Osvrt je objavljen na stranicama HKDPD-a)

**PRONAĐI SVOJ LIJEK**

**“Kršćaninom trebaš učiniti svoje dijete pa je zato potrebno da upozna Sveto pismo. Poznavanje Svetog pisma je protuotrov spram velike sile nerazumnih sklonosti te dobi, koja se pojačava ako se djeca bave neznabožačkim spisima, iz kojih čuju kako su vladale strasti zamjernim junacima.”

sv. Ivan Zlatousti

**POZIV NA TRIBINU**

**TEMA: UČITELJ I ODGOJNE VRIJEDNOSTI – NEKADA I DANAS**

**PREDAVAČ: Matija Grgat, dopredsjednica HKDPD-a, prof. hrvatskoga jezika i knjižničarka**

**ČETVRTAK, 19. rujna 2019. u 20,00** sati u Zagrebu, Palmotićeva 31 (dvorišna zgrada), u okviru redovite mjesečne tribine Društva.

PROMICATELJI RODNE IDEOLOGIJE NE ODUSTAJU

**BBC podučava devetogodišnju djecu da postoji preko 100 rodnih identiteta**

Vodeća britanska televizijska kuća BBC počela je s emitiranjem niza edukativnih videa namijenjenih djeci između 9-12 godina u kojima podučavaju djecu kako postoji preko stotinu “rodnih identiteta”, objašnjavajući da ljudi koji se ne slažu s time “jednostavno ne znaju za bolje”.

U jednoj od epizoda naslovljenoj “Razumijevanje spola i rodnih identiteta”, BBC objašnjava da rod nije biološko obilježje nego odražava “ono što ste iznutra”.

“Postoji mnogo rodnih identiteta”, jedna učiteljica objašnjava djeci. “Znamo da postoji muški i ženski, ali danas postoji preko 100, ako ne i više, rodnih identiteta”, nastavila je primijetivši kako “postoje i neki ljudi koji sebe nazivaju queer, koji kažu: ‘Ne želim biti ništa određeno, želim samo biti ja.'”

U drugoj epizodi pojavljuje se učiteljica koja je vjenčana s osobom istog spola. Ona, između ostaloga, tumači djeci da su “možda gay”, ako osobu istog spola vole “na malo drugačiji način nego što uobičajeno vole svoje prijatelje.”

U ‘edukativni serijal’ je uključena i transrodna aktivistkinja koja je rođena kao žena, a sada je odabrala ime Leo Lardie. Aktivistkinja djeci govori o svom ‘prijelazu’ iz jednog spola u drugi, uključujući i govor o svojim genitalijama.

Serijal je izazvao raspravu u Britaniji u koju je bio uključen i poznati britanski novinar Piers Morgan koji je jedno vrijeme radio za CNN, a sada vodi emisiju *Good Morning Britain*.

Morgan, koji je bio kritičan prema videima, ušao je u prepirku s novinarom Benjaminom Butterworthom, homoseksualcem koji je branio BBC.

Morgan je tijekom razgovora s Butterworthom upitao “Smijem li se identificirati kao pingvin u londonskom akvariju, koji navodno ima gay roditelje koji ga trenutno odgajaju kao rodno neutralnog? Dopustite mi da vas pitam, mogu li se u ovom novom svijetu samoidentifikacije identificirati kao nebinarni pingvin?”

“Pa, vi niste pingvin, upotrijebite malo zdravog razuma. Takve stvari se ne događaju”, odvratio je Butterworth, na što je Morgan poentirao:

“Kako se usuđujete reći mi da se ne mogu tako identificirati! Kako se usuđujete vrijeđati me! Vidite li kako ovo funkcionira Benjamine?”

[BBC podučava devetogodišnju djecu da postoji ... - Bitno.net](https://www.bitno.net/vijesti/svijet/bbc-poducava-devetogodisnju-djecu-da-postoji-preko-100-rodnih-identiteta/)

[https://www.bitno.net › vijesti › svijet › bbc-poducava-devetogodisnju-dje..](https://www.bitno.net/vijesti/svijet/bbc-poducava-devetogodisnju-djecu-da-postoji-preko-100-rodnih-identiteta/)

**H**RVATSKO**K**ATOLIČKO**D**RUŠTVO**P**ROSVJETNIH**D**JELATNIKAGundulićeva 12, 10000 Zagreb; internetska adresa: a<http://hkdpd.blogspot.com/> ; IBAN HR5923600001101523936**,** kod uplate poziv na broj : 01 JMBG; **Skupina za Zrno**: Matija Grgat, Ana Cindarić i Stjepan Dilber, DI. Telefon uredništva: 098/1614 233.Prilozi se šalju na e-adresu**:** [matija@net.hr](mailto:matija@net.hr)